ཆེས་མཐའ་མཇུག་གི་ཉིན་མོར།ངས་མོ་པང་དུ་བཟུང་སྟེ་མདུན་དུ་གོམ་གང་ཡང་སྤོ་ཐུབ་བྲལ་བར་གྱུར།སྐབས་དེར་ངེད་གཉིས་ཀྱི་བུ་སློབ་གྲྭར་ཕྱིན་ཡོད་སྟབས།ངས་མོ་དམ་པོར་བཟུང་སྟེ་ངེད་བཟའ་ཟླའི་བར་ལ་མཛའ་བརྩེ་བྲལ་ཞིང་བཟའ་ཚང་གི་འཚོ་བར་གཅེས་འཛིན་མེད་སོང་བའི་རྐྱེན་གྱིས་རེད་ཅེས་བཤད་དེ་རླངས་འཁོར་བསྐོར་ནས་གཞུང་ལས་ཁང་དུ་སོང་ཤིང་།དུས་ཚོད་འགོར་འགྱངས་བྱུང་ཚེ་ངས་རང་ཉིད་ཀྱི་བློ་སེམས་འགྱུར་འགྲོ་བར་སྐྲག་པ་ཡིན།རླངས་འཁོར་ལས་བབས་པ་དང་བྲེལ་འཚུབ་ཀྱིས་སྒོ་ཡང་གཏན་ཁོམ་མེད་པར་སྐས་འཛེགས་བརྒྱུད་ཡར་གཞུང་ལས་ཁང་དུ་སོང་བ་ན་འཇན་གྱིས་སྒོ་ཕྱེ་སོང་།ང་རང་གཉེན་འཐོར་བྱེད་འདོད་མི་འདུག་ཅེས་འཇན་ལ་བཤད་པ་ན།མོ་རང་ཧོན་འཐོར་བ་ལྟར་ང་ལ་བལྟ་ཞོར་དང་ལག་པས་ངའི་ཐོད་པར་རེག་སྟེ།ཁྱོད་ལ་ཚ་བ་བརྒྱབ་འདུག་གམ་ཞེས་དྲིས་སོང་།ངས་མོའི་ལག་པ་རང་གི་མགོ་ནས་ལེན་ཞོར།དགོངས་དག་ཞུ།འཇན།ང་རང་བཟའ་འཐོར་བྱ་རྒྱུ་མིན།ངའི་བཟའ་ཚང་གི་འཚོ་བ་ནི་སུན་སྣང་ཅན་ཞིག་ཡིན་སྲིད་མོད།འོན་ཀྱང་།དེ་ནི་ངའི་ཆུང་མ་དང་ངེད་གཉིས་ཕན་ཚུན་ལ་མ་དགའ་བ་མ་ཡིན་པར།ངེད་གཉིས་ཀྱིས་ང་ཚོའི་འཚོ་བར་རིན་ཐང་གསལ་བོ་ཞིག་མ་སྤྲད་པ་དེ་རེད།ད་ལྟ་ངས་མོ་གཉེན་སྟོན་གྱི་ཉིན་མོར་ངའི་ཁྱིམ་ལ་བསུས་ཡོང་བ་ནས་བཟུང་འཆི་རག་བར་དུ་ང་རང་མོ་དང་མཉམ་ཏུ་འཚོ་དགོས་པར་ངོས་ཟིན་སོང་ཞེས་བཤད་པ་ན།འཇན་གློ་བུར་དུ་གཉིད་ལས་སད་པ་ལྟར་ང་ལ་འགྲམ་ལྕག་ཅིག་བཞུས་རྗེས།མིག་ཆུ་དང་བཅས་སྒོ་ཁྲོག་གེར་བརྒྱབ་སྟེ་ཕྱིན་སོང་།